《用帅初韵谢其寿我之意》
宋代·陈著

锦云忽把老瞳遮，寿语何为及我家。
怕说庚寅赋湘芷，漫书甲子谱陶花。
长途交鹜鼠为虎，孤迹偷生蛇放蟆。
人世到今何足问，桑榆况已日西斜。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。